Twee aangekla oor advokaat se moord | Maroela Media
Twee persone is aangekla van die moord op adv. Pete Mihalik en van poging tot moord op sy agtjarige seun.
Sers. Noloyiso Rwexana, Wes-Kaapse polisiewoordvoerder, het Woensdagmiddag bevestig die twee verdagtes, onderskeidelik 26 en 31 jaar oud, is amptelik aangekla van moord en poging tot moord. “Hulle sal na verwagting Donderdag in die Kaapstadse landdroshof verskyn.”
Maroela Media het vroeër berig die eerste verdagte is enkele ure ná die moord aangekeer en die tweede persoon later die middag.
Die 50-jarige advokaat, wat bekend was daarvoor dat hy onderwêreldse karakters in die hof verdedig het, is Dinsdagoggend omstreeks 07:30 buite sy kinders se private skool, Reddam House in Groenpunt, geskiet terwyl hy hulle by die skool afgelaai het.
Volgens die skade aan Mihalik se swart Mercedes-Benz is hy ŉ enkele skoot deur die venter aan die bestuurderskant toegedien, maar bure het ná die voorval gesê hulle het twee skote gehoor.
Sy agtjarige seun, Daniel, is in die aanval gewond en na ŉ hospitaal gehaas, waar die koeël wat in sy kakebeen vassit, nog nie verwyder is nie. Mihalik se 16-jarige dogter wat op die agtersitplek gesit het, is ongedeerd.
Mihalik was ŉ wewenaar nadat sy vrou haar stryd teen depressie verloor het toe sy drie jaar gelede haar eie lewe geneem het.
Misdaadtoneelondersoekers en forensiese deskundiges het Dinsdag amper heeldag die toneel gefynkam, terwyl Cavalcadeweg, waarin die skietery plaasgevind het, vir verkeer gesluit was. Dis ŉ hanetree van die Kaapstad-stadion en Mahilik se woonplek in die eksklusiewe kuswoonbuurt Mouillepunt.
Rwexana het Woensdagoggend aan Maroela Media gesê sy kan nie die gerugte bevestig of ontken dat die baasbrein agter die moord op Mihalik ŉ taxibaas van Khayelitsha is nie. “Ons is nie bewus van sulke bewerings nie.”
Netwerk24 het Woensdagoggend berig die man wat die moord beplan het, besit taxi’s op die Kaapse Vlakte. Dié webwerf het beweer sy naam is aan hulle bekend, maar kon nie vir seker sê waarom hy huurmoordenaars sou kry om Mihalik tereg te stel nie.
Hulle het bespiegel die moord hou verband met Mihalik se verskyning die afgelope maand vir die beskuldigdes in die moordverhoor van Nkosithandile Cekasayo, ŉ taxibestuurder, twee van sy broers en nog ŉ man in die hooggeregshof.
Hoeveel geld IS genoeg om jou gesin se lewens op die spel te plaas en bewese skuim te verteenwoordig? Arme arme kids wat dit moes deurgaan omdat pappa sy veronderstelde kennis en insig van reg en verkeerd vir die bose se geld geruil het!
My hart gaan uit na die kinders wat nou sonder ‘n ma én pa is.
Eintlik help dit niks. Hy is dood en sy kinders is nou ouerloos.
Kry die een wat hulle betaal het om hom te vermoor. Hy moet saam met hulle teregstaan, vir wat dit werd is.
My hart bloei vir die kinders hulle lewens is nou vir altyd omvergegooi. Bid dat daar familielede is wat vir hulle baie liefde sal gee na alles wat hulle deur maak.
Ek is seker Pete het die moontlikheid van sy gevaarlike werk met sy kinders bespreek.